**Pravda a lož na internete**

Esej

Meno : Veronika Chomová, oktáva B

Škola : Gymnázium sv. Mikuláša, Prešov

Kde je pravda?

Žiť v chaose je náročné. Všetci v ňom existujeme, utápame sa vo vlastných bublinách informácií, umenia a starostí. Sme zabalení do podivných dimenzií, ktoré si okolo seba vytvárame. Snažíme sa kreovať svoje mienenie, vytvárať hodnoty a poučovať sa. No častokrát nám pravda a lož splývajú do jednej hmlistej siluety...a uskutočňujú v našej mysli obrovský podcenený chaos .

Nikdy predtým, než nastala doba influencerských počinov, nebola pravda tak ťažko rozpoznateľná ako je dnes. Dvadsiate prvé storočie so sebou prinieslo množstvo vymožeností, variantu nových technológií, osobitné vývojové štandardy a medzi nimi aj lži, ktoré sa javia ako reálne fakty. Ľudia sú zmätení a stratení, nevedia, čomu alebo komu veriť.

Z televízie na nás vykúkajú rôzne reality show, ktoré mnohí tak veľmi obľubujú. Divákom sa páčia počiny, o ktorých nevedia, že majú účinkujúci predpísané v scenári, aby relácia mala väčšiu sledovanosť. Vo večerných spravodajstvách na nás vypľujú všetky terajšie problémy, nech naša duša sa zmára v strachu, nech neverí už nikomu, nech si strážime svoje peniaze na uzde, nech už nevyjdeme nikdy z domu. Celí utrápení nad ľahkovážnym svetom smerujúcim do záhuby si po večernej dávke správ musíme zapnúť relaxačné programy a nechať sa obmývať masovou vlnou.

Jednou však z najväčších katastrof všetkých čias je záplava informácií na internete... pohlcujú nás už odkedy prvýkrát chytíme do rúk telefónne zariadenie. A ako rastieme, hlava nám praská pod toľkou záťažou nových a nových poznatkov. Je ťažké rozoznať, ktoré vedomosti potrebujeme a ktoré nie...

Iste, človek je tvor zvedavý, je stvorený na to, aby skúmal...ale na čo boli našim starým rodičom názvy meteoritov? Načo im boli algoritmy, chemické alkaloidy či Bézierova krivka? Boli jednoduchí, prostí a šťastní ľudia, aj keď im google neposkytol na ich otázky takéto odpovede, ktoré i tak spochybňujeme.

My nie sme šťastní...máme všetko, ale nemáme predsa len ani to zrnko skutočnosti. Pochybujeme, nevieme, čo robiť, ako konať, neveríme, overujeme...zrútení nevieme vstať zo zeme, ťažia nás informácie.

Sociálne siete nás vtiahli do svojich jadier. Naše tváre už nevidíme, sú zainteresované do krabičiek, ktoré už nevieme spustiť z rúk. Zo všadiaľ na nás číhajú Cookies (koláčiky) a my sme hladní...klikáme, otvárame, veríme, kupujeme nepotrebné. Reklama, efektívny psychologický manéver modernej doby, nás dostala opäť. Červená upúta, žltá dodá pocit dostupnosti, modrá nás uistí a zelená pôsobí ekologicky... Nová práčka klesla z päťstopäťdesiat eur na dvestodvadsať! Ale aká je jej skutočná hodnota? Na ďalšej mihajúcej sa tabuli vyhlasujú Black Friday. Zas na inej sa týči umelo-prirodzená modelka a v bielej bubline vychádzajúcej z jej úst, sa píše: „ S týmto krémom nebudeš mať nikdy vrásky.“

Niekedy nasledujú obkreslené hlavy politických stúpencov sľubujúcich plané sľuby. Tak ako tie šunky s roztomilým prasiatkom na obale sľubujú osemdesiat percentný podiel mäsa. Potom je tu napríklad moderný kolagén, vďaka ktorému budeš o dve konfekčné veľkosti chudší. Ďalej kvalitné hypotéky, luxusné autá promujúce pri západoch slnka so známymi osobnosťami... Akcie, lákadlá, termíny otvárania nových obchodných reťazcov... vravia pravdu? Potrebujeme toľko matérie? Neexistujú reklamy a iracionálne vety len preto, že sú nepotrebné? Prečo asi nikto nepropaguje chlieb?

Sme tak slabí a ovplyvniteľní. Navyše sa nechávame unášať na vodách populárnych masových aplikácií...počas skrolovania Instagramom narážame na krásne telá, upravené tváre a dokonalé obočia. Muži sú silní a ženy ženské. Majú svoje rutiny, pravidelne cvičia, pijú vodu s citrónom ...sú dokonalí. Ale kde je pravda? Vyjdime do rušných ulíc. Dievčatá, ktoré sa javia na internete také sebavedomé, zrútené na lavičke pijú latté, zakrývajú krásu makeupom, lebo filter je v realite nefunkčný a prikrášlenie kriviek sa taktiež nedá, pod šatami sťahovací pás. Muži v posilňovni, fotiaci svoje bicepsy pred čistým priezračným zrkadlom...v skutočnosti sa na fotke javia omnoho mohutnejšie...no keď dôjde na použitie sily, akosi ich ramená nechcú spolupracovať, vyfúknu, proteínové tyčinky ich nezachránili.

Podivní ľudia sú najsledovanejší. Čím viac čudnejší, tým zaujímavejší a hodní každého srdiečka navyše. Tak ohromne sa obliekajú, propagujú tie najkvalitnejšie produkty a sú takí moderní... ale sú šťastní? Sú spokojní? Kde je ich hranica bezútešnosti? Kde je pravda?

Všetky aplikácie nám spôsobujú dilemy...už nevieme, kde je hranica reálnosti a klamstva.

Je tá stena biela? Som v poriadku? Tam, kde slnko vychádza, je sever? – tak aj tieto otázky si môžeme klásť v dnešných časoch. Z jednej strany k nám prichádza to a z druhej zasa iné slová. Nečudujme sa, že už neveríme ani nosu medzi očami.

Ale ako nebyť ovcou v stáde, ktorá sa valí do priepasti bez vlastných názorov? Ako neprežívať vnútorný zmätok, ako nepreplniť kapacitu a ako neostať bez názoru? Ak vidíte nejaké podivné videá, konverzácie či kritiky, ktoré sa vymykajú doterajším poznatkom v oblasti napríklad globálnych problémov, overte si ich. Nech sú zdroje dostačujúce pre dôvod vôbec začať nad tým polemizovať. Vážte si svoj názor a dostatočne si ho vykryštalizujte. Vezmite si do rúk obe strany a prikloňte sa k jednej, alebo k druhej, no v žiadnom prípade nebuďte bez názoru.

Ďalej pamätajte, že ľudia, ktorí majú milióny sledovateľov, nie sú bohovia. Nedovoľte im, aby mali nad vami moc. To je presne ich úloha. Ovplyvňovať. Môžete nahliadať do ich života, zaujímať sa o ich dianie, ale nerobte si o nich veľké mienky. Sú to obyčajní jedinci, ktorých zviditeľnil internet. Bez neho by žili obyčajný život. Hľadajte si tých správnych influencerov, ktorí vám čosi do života dajú, napríklad pomáhajú pri environmentálnych zmenách, alebo sa zdravo stravujú. Majte úctu k tomu, čomu dáte priestor vstúpiť do vášho vedomia.

Nebuďte zaslepení a neverte všetkému, čo uvidíte na vašich obrazovkách. Zostaňte svoji a hlavne s chladnou hlavou. Sme cenné bytosti, máme právo na vlastné slová. Máme slobodu prejavu a slobodu myslenia. Aspoň tak sa vraví...

Môže sa zdať ťažké byť otvorený novým možnostiam a vyhľadávať si pravdu z dvoch strán... možno ju niekedy ani nenájdeme, lebo svet sa ju bude snažiť pred nami ukryť. Nedozvieme sa o skutočných štatistikách znečistenia vodných tokov, nezistíme ozajstné politické výsledky- médiá sa budú usilovať o dosiahnutie našej nevedomosti.

A takto chromí a oklamaní môžeme kráčať svetom, bez toho, aby sme vedeli, že žijeme v bludnom klame. Ako sa vraví, s klapkami na očiach, ktoré sme si však nenasadili sami. V takom priestore nerozpoznáme, čo je pravdivé, lebo ak vidíme celý svoj doterajší život tmu, netušíme o svetle. A tak dôverujeme, falošné informácie sa javia skutočné a... pravda, existuje ešte vôbec? Alebo sa ňou môže stať hocičo, čomu poddajná populácia uverí? Možno sme iba paranoidní a možno nie sme vôbec. Možno sme aj my iba dezinformáciou. Možno sme aj my vymyslení...